text: Kredsformand begræder Eva Kjers afgang
  27 februar 2016 kl. 09.26
  Anton Yding, der er formand for Venstre i Kolding Syd, begræder Eva Kjer Hansens afgang - men hendes ministerfarvel kom ikke bag på ham.
  - Det er træls at få sådan en melding, men det var en af de muligheder, der lå. Så det kommer ikke bag på mig. Jeg bliver ked af det og på Evas vegne, fordi hun har gjort en kæmpe indsats, siger Anton Yding til TV SYD få minutter efter, at Eva Kjer Hansen lørdag formiddag har offentliggjort sin afgang. Eva Kjer Hansen er opstillet og valgt til Folketinget i Kolding Sydkredsen.
  Eva Kjer Hansen ønsker ikke selv at udtale sig ud over, hvad hun har givet udtryk for i pressemeddelelsen om hendes afgang.
  - Nej tak, lyder SMS-beskeden, da TV SYD spurgte den nu forhenværende miljø- og fødevareminister Eva Kjer Hansen, om hun ville stille op i aftenens 19,30-udsendelse.
  